
Ritmikus gimnasztikázók önbizalma és versenyszorongása

Jelen tanulmány célkitűzése bemutatni a versenyszorongás kiemelt fontosságú területét:
az önbizalom, a kognitív- és a szomatikus versenyszorongás változók közötti
korrelációs mintázatot és azok értelmezését a ritmikus gimnasztikázó junior- és
felnőttválogatott, valamint az I. osztályú utánpótláskorú (serdülő, junior,) versenyzők körében.
A sportágban rejlő és a versenyeken jelen lévő kockázati tényezők, amelyek bizonyos
szorongási szintek növekedéséhez, illetve az önbizalom csökkenéséhez vezethetnek, sok
esetben erős hatást gyakorolnak a ritmikus gimnasztikázók versenyen mutatott teljesítményére,
így ezek pontosabb megismerése érdekében részletesebb vizsgálatokat végeztem.
A felmért populációba (n=73) a 2021-es junior- és felnőttválogatott (n=18),
(átlagéletkor =15,78; SD=1,73) sportolók, továbbá a felnőtt és utánpótláskorú (serdülő, junior,)
– 2021-ben megrendezésre kerülő Országos Bajnokságon részt vett – I.osztályban versenyző
tornászok (n=55), (átlagéletkor =13,84; SD=2,77) kerültek. A kiválasztott sportolók
felméréséhez a Versenyszorongás Skálát (CSAI-2):
Competitive Sport Anxiety Inventory (CSAI-2) standardizált kérdőívet (Sipos és mtsai, 1999)
alkalmaztam. A sportolók a ,,válogatott” és ,,I. osztály” kategória szerint osztályozva – 4 fokú
Likert-skálán – 3 alskálára válaszoltak: szomatikus szorongás (Szom.), kognitív szorongás
(Kog.) és önbizalom (Önb.). A nyert pontértékek matematikai statisztikai elemzését Spearman
rangsor-korrelációval végeztem.
Az eredmények alapján elmondható, hogy a teljes populációban a szorongási szintek
fordítva “mozognak” az önbizalom mért értékeivel, amit a negatív korrelációk bizonyítanak:
(,,önbizalom-kognitív szorongás rangsor-korreláció”:I. osztály: R=-0,32; válogatott: R= -0,67),
(,,önbizalom-szomatikus szorongás rangsor-korreláció”:I. osztály: R=-0,52; válogatott: R=-
0,35). Ugyanakkor a kognitív és szomatikus szorongás értékek egy irányba változnak – pozitív
korrelációkkal: (,,kognitív-szomatikus rangsor-korreláció”:I. osztály: R=0,46; válogatott=
0,54).
Megállapítható, hogy a válogatott sportolóknál sokkal erőteljesebb az önbizalom
és a kognitív szorongás ellenirányú elmozdulása, mint az I. osztályú versenyzőknél. A
válogatottaknál az önbizalom és a szomatikus szorongás kapcsolata igen alacsony, szinte
független egymástól. Az I. osztályú versenyzőknél – ellenben a válogatottakkal – nagyon jelentős korrelációs együtthatót
találhatunk. Utóbbi csoport esetében a szomatikus szorongás nagyobb hatással bír a versenyen
nyújtott teljesítményre.



